הוועדה לענייני ביקורת המדינה, כנסת 17, פרוטוקול מספר 254, 2008-11-03 09:00

מיכאל איתן: בוקר טוב לכולם, אני מבקש לפתוח את הישיבה המיוחדת של הוועדה לענייני ביקורת המדינה, למפגש עם אביו של יהונתן פולארד הוא פרופסור שהגיע לארץ בגיל 91 למטרות של מחקר מידע, פרסום, מפגש אקדמי עדיין כוחו במותניו בריאות ארוכה והמשך פעילות פורה בכל התחומים.

מיכאל איתן: אני רוצה לומר בהזדמנות הזאת שהוא כאן, הוא גם יעלה במקומות המתאימים את הסוגיה של בנו יונתן הכלוא בארצות הברית מזה 23 שנים.

מיכאל איתן: כשנודע לי על בואו ביקשתי לזמן את הישיבה מתוך מטרה כפולה, מטרה ראשונה להביע הזדהות עם המאבק של האב להפסיק את אי הצדק הזה בכליאתו הממושכת של יונתן 23 שנים בבית הסוהר, ולתת לו חנינה.

מיכאל איתן: הכנסת היא המעוז והבית של יונתן פולארד בישראל.

מיכאל איתן: כנסת ישראל פעילה במשך שנים רבות ועומדת לימינו ומנסה בכל דרך אפשרית ליזום מהלכים לשחרורו של פולארד.

מיכאל איתן: 110 חברי כנסת פעם אחת, ו-112 חברי כנסת פעם שנייה מספר ללא תקדים, חתמו על פניות לנשיא ארצות הברית בבקשה לחון את יהונתן פולארד.

מיכאל איתן: הפנייה לנשיא ארצות הברית לא היתה על בסיס הטענה שיהונתן פולארד יושב בכלא על לא עוול בכפו.

מיכאל איתן: מבחינת ארצות הברית היה מרגל שפגע בסודות ביטחוניים של ארצות הברית, וארצות הברית הייתה מחויבת ומבחינתה עשתה את המעשה הנכון והצודק כאשר היא הביאה אותו למשפט והעמידה אותו לדין.

מיכאל איתן: מבחינת מדינת ישראל יהונתן פולארד הוא אזרח ישראלי, הוא קיבל אזרחות ישראלית בדיעבד.

מיכאל איתן: יהונתן פולארד פעל בשליחות ממשלת ישראל, צודקת או לא צודקת, הוא הלך בשליחות מדינת ישראל, ומדינת ישראל אחראית לשלומו, לגורלו, וצריכה לעשות כל מאמץ גם מההיבט המוסרי וגם מההיבט המעשי, הפרקטי, על מנת לשחרר אותו מוקדם ככל האפשר, מוקדם זה לא יהיה בכל מקרה כבר.

מיכאל איתן: עכשיו אנחנו יכולים רק לצפות שהשחרור שלו יהיה מאוחר כמה שפחות.

מיכאל איתן: אני אומר מוקדם זה כבר לא יכול להיות, ואני מפנה את כל שוחרי זכויות האדם בארצות הברית, וכל האנשים ההומניטאריים בארצות הברית עם רגישות לעובדה שמעשיו של יהונתן פולארד לא הביאו חס וחלילה לשפיכות דמים, נכון הוא עשה מעשה חמור מבחינת ארצות הברית, אבל לא גרם נזקים שגרמו אחרים שישבו הרבה פחות מ-23 שנים.

מיכאל איתן: בישראל, לשם השוואה, אנשים שפגעו בביטחון המדינה פי כמה יותר חמור מאשר יהונתן פולארד שפגע בביטחונה של ארצות הברית, כמו מרקוס קליינברגר, כמו ואנונו.

זבולון אורלב: יונתן פולארד לא פגע בביטחונה של ארצות הברית.

מיכאל איתן: זו דעתך, דעתם של האמריקאים שכן.

מיכאל איתן: אני מקבל את הדעה של האמריקאים לפחות מבחינתם, ולא הייתי רוצה ששום ישראלי יעשה למדינת ישראל מה שיהונתן פולארד עשה לארצות הברית, ועל כך הוא קיבל עונש, על זה אין ויכוח.

מיכאל איתן: השאלה היא האם עונש הוא פרופורציונאלי לחומרת המעשים.

מיכאל איתן: במקרה הזה אין ספק שהעונש אינו פרופורציונאלי והוא מוגזם, וכל יום שמתמשך היא פגיעה קשה בזכויות אדם, בהומניות, במיוחד כאשר נעשתה עסקת טיעון ויהונתן פולארד במסגרת עיסקת הטיעון מילא את חלקו עד תום.

מיכאל איתן: הסיבה הראשונה שבגללה כינסתי את הוועדה היא לעשות צעד נוסף ולומר הלאה ליהונתן פולארד, לאביו, למשפחה, וגם לכל גורם שמתעניין בפרשה הזאת.

מיכאל איתן: כנסת ישראל שעמדה לאורך כל השנים לימינו ופעלה על מנת לשחרר אותו ממשיכה וערה ונמצאת במעקב, גם חברי כנסת מכל קצוות הבית.

מיכאל איתן: אני מצטער שהיום הגיעו רק חברי כנסת מהצד הימני של המפה, אבל השותפות והדאגה ליהונתן פולארד כפי שהתבטאה בחתימות ידם של חברי כנסת, חצתה את כל המחנות וכל המפלגות הציוניות, היהודיות, חתמו ללא יוצא מן הכלל.

מיכאל איתן: אבל זו הייתה רק המטרה הראשונה.

מיכאל איתן: המטרה השנייה שלשמה ביקשתי לכנס את הישיבה, כנסת ישראל והוועדה הזאת בראשותו של קודמי, חבר הכנסת זבולון אורלב, הייתה זאת שהעבירה החלטה הגיונית אולי - לא אולי, הגיונית כשאתה מסתכל על הדברים שאמרה בעצם, אולי אנחנו לא עשינו מספיק על מנת לשחרר את יהונתן פולארד.

מיכאל איתן: אנחנו רואים שהוא יושב תקופה ארוכה מעל ההגיון, מעל לכל הסבר סביר ומניח את הדעת.

מיכאל איתן: אנחנו רוצים לחפש את הסיבה אם אנחנו רוצים להיות מבחינתנו נקיים וחפים מכך שלא הזנחנו שום פינה ושום דבר.

מיכאל איתן: שום מאמץ לא חסכנו על מנת לוודא מה קורה ולמה הוא מתעכב, אולי זה בשליטתנו אולי לא בשליטתנו.

מיכאל איתן: הוועדה הזאת כפי שאמרתי בראשותו של חבר הכנסת זבולון אורלב, יזמה מהלך בכך שפנתה למבקר המדינה וביקשה ממנו כגורם מוסמך לבצע בדיקה האם ממשלות ישראל לדורותיהם לא פעלו באיזושהי צורה כושלת שכתוצאה ממנה המאסר הבלתי מוצדק של יהונתן פולארד מתמשך ומתמשך.

מיכאל איתן: ואין כאן שום כוונה לניגוח של ממשלה כזאת או אחרת כי במשך השנים היו ממשלות, ממשלות משמאל.

מיכאל איתן: אני בטוח שהבדיקה הזאת תהיה, אני בטוח לאורך כל הדרך, והמטרה שלה בסופו של דבר היא לקדם ולמצוא סדק תוך בדיקה יסודית של כל המהלכים, אולי טעינו, אולי שגינו, אולי תהיה איזושהי המלצה לממשלה, לזרוע המבצעת לעשות פעולה או בדיקה, או רעיון שמתוכו אפשר יהיה לצאת למהלך שבעזרת השם יוביל לשחרורו של יהונתן פולארד.

מיכאל איתן: נחלק את הישיבה לשני חלקים, בחלק הראשון נשמע את חברי הכנסת דווקא שלא נוגע לחלק הפורמאלי, בחלק השני נשמע דו"ח ביניים לא כמובן לגופו של עניין, כי הבדיקה נמצאת ודו"חות של מבקר המדינה מתפרסמים בדרך אחרת, לא בצורה כזאת בטלוויזיה ולא בצורה חלקית.

מיכאל איתן: אבל דו"ח על המצב, על ההיערכות, על לוחות הזמנים האפשריים, נוכל לקבל.

מיכאל איתן: בשלב הנוכחי אעביר את רשות הדיבור לאבא של יהונתן, ולאחר מכן לחברי כנסת, נשמע גם את מבקר המדינה, וחברי הכנסת יוכלו להתייחס גם להערות מבקר המדינה.

מיכאל איתן: בבקשה.

מוריס פולארד: מר נתניהו, חברי-הכנסת, זו זכות גדולה להגיע לכאן ולדבר אתכם.

מוריס פולארד: אנחנו, בארצות הברית, מלאי יראת כבוד לדמוקרטיה שלכם.

מוריס פולארד: הגעתי לכאן אתמול לכנס הבינלאומי על הסרטן, שיתקיים פה במשך שלושה ימים.

מוריס פולארד: הוא ממומן על-ידי האגודה האמריקנית לחקר הסרטן והאגודה למען הסרטן הישראלית.

מוריס פולארד: זו הזדמנות בשבילי להגיע לפה.

מוריס פולארד: לרוע המזל אירעה לי תאונה כשבוע לפני שהגעתי לפה, וזה גורם לי לקשיים בהליכה.

מוריס פולארד: אני רוצה לתת מעט רקע, דברים שאולי אנשים בחדר הזה ואנשים אחרים לא יודעים.

מיכאל איתן: דוד, אולי תתרגם לטובת קהל הצופים דוברי העברי בבית.

דוד קירשנבאום: פרופ' פולארד הוא מדען נודע בעולם, הגיע לישראל לכנס לחקירת הסרטן שמתקיימת בבנייני האומה.

מיכאל איתן: ושיבח את הדמוקרטיה שלנו.

מיכאל איתן: ..

דוד קירשנבאום: פרופ' פולארד שיבח את הדמוקרטיה של מדינת ישראל.

דוד קירשנבאום: הוא הגיע לארץ לשתי מטרות: להמשיך את עבודת החיים שלו בחקר הסרטן ולנסות ולטפל בשחרור בנו, יהונתן פולארד.

מוריס פולארד: נולדתי בהרטפורד, קונטיקט בשנת 1916.

מוריס פולארד: גדלתי במשק חלב במדינת ניו יורק.

מוריס פולארד: בגיל 15 הלכתי לאוניברסיטה, ולמדתי בארבע אוניברסיטאות לפי שהחלטתי שאעמוד ברשות עצמי.

מוריס פולארד: אני לוטננט קולונל בצבא ארצות הברית, בדימוס.

מוריס פולארד: היה לי סיווג ביטחוני ברמה הגבוהה ביותר.

מוריס פולארד: יהונתן היה אחד הצעירים המבריקים ביותר שפגשתי אי-פעם, למרות העובדה שהוא בני.

מוריס פולארד: הוא רצה ללמוד חוק בינלאומי.

מוריס פולארד: הוא היה ציוני, הרבה יותר מהוריו – הוא היווה דוגמה טובה מאוד עבורנו.

מוריס פולארד: הוא היה הפרו-ישראלי מספר אחת, ככל שזה נגע לו – וכך גם אני.

מוריס פולארד: יהונתן שירת כאנליסט אזרחי במודיעין הימי האמריקני.

מוריס פולארד: הוא קיבל מספר מדליות עבור שירות למופת למדינה.

מוריס פולארד: הסיבה לכך שהוא בכלא היא שהוא ראה צילומי אוויר במשרדו עם ציון האותיות WMD – נשק להשמדה המונית.

מוריס פולארד: הוא שאל את האנשים שעובדים במדור הזה מה המשמעות שלהם – הוא ידע מה משמעותם; מי שם את התצלומים שם – הם לא ידעו; מי מעורב – הם לא ידעו.

מוריס פולארד: הם אמרו שאין להם אין הסיווג המתאים לדעת את זה.

מוריס פולארד: הוא המשיך לשאול למעלה בשרשרת והגיע לקספר וינברגר, שהכחיש שהוא יודע על כך משהו.

מוריס פולארד: יהונתן שאל: האם ישראל יודעת על זה?

מוריס פולארד: התשובה הייתה: הם יודעים הכול.

מוריס פולארד: הוא גילה שהישראלים לא יודעים.

מוריס פולארד: ב-1981 הייתה ישיבה של ועדת המודיעין של הסנאט.

מוריס פולארד: סגן מנהל ה-CIA הגיע לשם כועס, משום שישראל הרסה את הכור הגרעיני בבגדד.

מוריס פולארד: הוא אמר שהוא מפסיק העברת כל מידע משמעותי לישראל.

מוריס פולארד: במילים אחרות, הוא ביטל את החוזה שהיה קיים בין ארצות הברית לישראל.

מוריס פולארד: לכן, ככל הנראה, ישראל לא ידעה דבר על הנשק להשמדה המונית לעיראק.

מוריס פולארד: יהונתן בא הביתה וסיפר לי את זה.

מוריס פולארד: הוא שאל אותי אם אני יודע משהו על זה.

מוריס פולארד: אמרתי: איך אני אדע?

מוריס פולארד: הוא אמר שנודע לו שיש לי את הסיווג הביטחוני הגבוה ביותר.

מוריס פולארד: אמרתי שהוא כנראה לא גבוה מספיק משום שאיני יודע על כך דבר, וביקשתי ממנו שייזהר.

מוריס פולארד: יהונתן הודיע על כך לישראל, וישראל המשיכה להפעיל תוכנית הגנה: מסכות הגנה וחדרים אטומים.

מוריס פולארד: כששמעו על כך בממשל, הגיעו למסקנה שיהונתן יודע כמה סודות שהם לא רוצים שיתגלו.

מוריס פולארד: הם מיד התחילו בתעמולה נגדו, בטענה שהוא המרגל הגדול ביותר בהיסטוריה של ארצות הברית.

מוריס פולארד: שמו אותו בבידוד, ומאז אין לי שום קשר אישי אתו, רק בנוכחות אנשי ביטחון.

מוריס פולארד: יהונתן עבר סדרה של בדיקות, שבמהלכן הוא הודה שהוא סיפר על כך לישראל, ואם זה מחסום חוקי אז הוא עבר על חוק.

מוריס פולארד: הוא הואשם באספקת מידע חסוי לבן-ברית, שלא גרם לשום נזק לביטחונה של ארצות הברית.

מוריס פולארד: חשבתי שהוא יזוכה בעקבות זאת, אבל כנראה שהתפתחה אג'נדה מיוחדת.

מוריס פולארד: הוא עמד בפני חקירה נגדית קשה מאוד במשך חודשים על גבי חודשים.

מוריס פולארד: לא יכולתי להבין למה.

מוריס פולארד: הוא שאל אותי כל הזמן: מה קורה?

מוריס פולארד: האם עברתי על החוק בכך שהתרעתי בפני בן-ברית על סכנה?

מוריס פולארד: אמרתי שאינני יודע, ועד היום לא ידעתי – אני מאמין שעכשיו אני יודע.

מוריס פולארד: יהונתן הושם במצב שבה לא יכול היה לדבר בשם עצמו.

מוריס פולארד: התעמולה הייתה כל כך חמורה, שעורך הדין שלו והסנגור שלו אמר שהוא צריך להודות באשמה ולשתף פעולה עם הממשל.

מוריס פולארד: ובכן, הוא שיתף פעולה.

מוריס פולארד: אני מיניתי לו עורך דין, משום שלא יכולתי למצוא עורך דין יהודי שיגן עליו.

מוריס פולארד: התעמולה הייתה כל כך רצינית עד שגם היהודים הצטרפו אליה.

מוריס פולארד: יהונתן אמר לי שהוא אינו נותן אמון בעורך הדין שמיניתי לו.

מוריס פולארד: אמרתי לו שהוא הגיע אליי עם ההמלצות הטובות ביותר.

מוריס פולארד: לא ידעתי שעורך הדין היה ממוצא לבנוני, שהייתה לו אג'נדה משלו.

מוריס פולארד: יהונתן היה נתון למתקפת תעמולה רצינית.

מוריס פולארד: המדינה, באופן כללי, ידעה מי הוא, ושהוא לא היה אדם טוב, וזה כולל רבים מנציגי הקהילות היהודיות.

מוריס פולארד: הם הסכימו שיהונתן אשם.

מוריס פולארד: אם להיות מאוד כנה וישיר, הוא נמצא אשם ונשלח לריצוי מאסר עולם בכלא, בהתבסס על מכתבי שר ההגנה, שאמרו שצריך לירות בו.

מוריס פולארד: מה קרה לו לאחר מכן?

מוריס פולארד: הוא נשלח למוסד לחולי רוח במיזורי.

מוריס פולארד: הוא היה שם עשרה חודשים, שבמהלכם הוא קיבל תרופות, הוענש באופן חמור כדי לגרום לו לקבל כל דבר – והוא לא עשה זאת.

מוריס פולארד: יש לי חבר בממשל בשם לי המילטון.

מוריס פולארד: הוא נסע למיזורי והוציא את יהונתן משם עם התיק שלו, שאומר שהוא לא נמצא שם כפציינט.

מוריס פולארד: הוא היה שם במשך עשרה חודשים.

מוריס פולארד: אחר כך הוא הוחזק בבידוד בתא במרתף, בכלא הידוע ביותר לשמצה באמריקה, במשך שבע שנים.

מוריס פולארד: מה הוא עשה?

מוריס פולארד: איש לא יודע, חוץ מזה שהוא לא היה בסדר.

מוריס פולארד: היום הוא נמצא במקום עם אבטחה מתונה.

מוריס פולארד: הוא עדיין לא יודע למה הוא נשלח למקומות האלה.

מוריס פולארד: אנחנו מנסים נואשות להוציא אותו.

מוריס פולארד: אני מחויב לעבוד עבורו במשך 25 שנים.

מוריס פולארד: אני אסיר תודה לחברי הכנסת עבור מה שהם עשו, אמרו וכתבו למענו.

מוריס פולארד: רבים מהיהודים בארצות הברית לא עשו את אותו דבר.

מוריס פולארד: הם השתכנעו מהתעמולה שהוא אשם.

מוריס פולארד: ובכן, זה מצבו היום.

מוריס פולארד: אבל קרה משהו שאני לא יכול לדבר עליו כעת, שמסביר למה.

מוריס פולארד: יגיע הזמן שזה יתגלה.

מוריס פולארד: הגעתי לארץ כדי לדבר בשם יהונתן.

מוריס פולארד: לא אדבר נגד הממשלה שלי בזמן שאני בחו"ל.

מוריס פולארד: אני לא חושב שזה יהיה ראוי, משום שיש לי דברים מסוימים מאוד שאני רוצה לשוחח עליהם אתם וזה יביך אותם.

מוריס פולארד: ראיתי שלאגודה האמריקנית למחקר הסרטן יש כנס בירושלים, והחלטתי שזו הזדמנות להגיע לכאן, וכך הוזמנתי.

מוריס פולארד: זהו.

מיכאל איתן: תודה רבה לך אדוני, פרופ' פולארד.

זבולון אורלב: למרות שאינני חבר הוועדה, אני מודה לך אדוני היושב ראש שגם הזמנת אותי ואיפשרת לי לקבל רשות דיבור.

זבולון אורלב: אני מברך אותך על כך שמצאת לנכון ועשית מעשה ראוי בכך שהזמנת את אביו של יהונתן פולארד, את פרופ' מוריס פולארד כאן לכנסת, לוועדה, בבחינת לומר לו שאחים אנחנו, משפחה אחת אנחנו, ומגלים אחריות מלאה לגורלו של יהונתן פולארד.

זבולון אורלב: ראשית, אני רוצה לומר שפרשת יהונתן פולארד היא באמת טרגדיה מאוד עצובה.

זבולון אורלב: ראשיתה בכך שהרשות השלטונית שהפעילה אותו חטאה בשני חטאים מאוד כבדים.

זבולון אורלב: בעצם ההפעלה של אזרח אמריקאי בתוך ארצות הברית, מדינה ידידותית ושלא ניתנה הדעת על המחיר הכבד במידה והוא ייתפס.

זבולון אורלב: והחטא שאולי יותר כבד בכך שהיא הפקירה אותו בראשותו של מי שהיום הוא השר רפאל איתן, נושא באחריות מאוד כבדה להפקרה של סוכן שמילא את שליחותו נאמנה.

זבולון אורלב: נכון, גם יהונתן פולארד מבחינת החוק האמריקאי עבר על החוק, אינני חושב שעוונו בכך שהעביר ידיעות למדינת ידידותית כמו ישראל הוא נזק לביטחון של ארצות הברית, ובוודאי לא פרופורציונאלי לעונש כל כך כבד.

זבולון אורלב: אני באמת סמוך ובטוח שמבקר המדינה עושה עבודה בלתי רגילה יחד עם אנשי משרדו, ראיתי זאת מקרוב, אני בטוח שהדו"ח שלו שכרגע מטופל על פי בקשת הוועדה - -

מיכאל איתן: חברים, מה קורה כאן?

זבולון אורלב: אני רוצה לומר לאבא של יהונתן פולארד ולהזכיר לציבור שההחלטה לפנות למבקר המדינה היתה החלטה בקונסנסוס מלא, התקבלה גם בהסכמת הממשלה וגם בהסכמת כל חברי הכנסת מכל חלקי הבית, בבחינה זאת שיש קונסנסוס לאומי רחב מאוד להביא לשחרורו של יהונתן פולארד.

זבולון אורלב: אני משמש גם כיושב ראש השדולה הפרלמנטארית לשחרורם של החיילים החטופים, כרגע אנחנו עוסקים כמובן בגלעד שליט, ואני רואה איזה התגייסות מופלאה של העם בישראל.

זבולון אורלב: אנחנו מצפים שגם תהיה כזאת לשחרורו של יהונתן פולארד כפי שהיושב ראש אמר, שהוא לא רק אזרח ישראלי אלא הוא גם סוכן ישראלי כפי שהוכר על ידי ממשלת ישראל, או על ידי ראש הממשלה ב-1996.

זבולון אורלב: אני רוצה לסיים בכך שידוע שבסוף קדנציה של נשיא ארצות הברית, יש אפשרות שנשיא ארצות הברית חונן אנשים שיושבים בכלא האמריקאי, אני גם קראתי שראש ממשלתנו אהוד אולמרט מתעתד לנסוע לארצות הברית.

זבולון אורלב: אני חושב שהוועדה צריכה להוביל פנייה קונסנסואלית בהסכמה לאומית רחבה לראש הממשלה כדי שיביא תביעה נחרצת לנשיא בוש שעם סיום כהונתו יכלול את פולארד במשוחררים שהנשיא בוש מתכוון לשחרר אותם.

זבולון אורלב: הנשיא בוש איננו במחלוקת במדינת ישראל מבחינת ידידותו למדינה, עזרתו למדינת ישראל, אהדתו לעם היהודי.

זבולון אורלב: ולכן אני חושב שיש הזדמנות פז לבקש מראש הממשלה להביא את ההסכמה הלאומית הרחבה.

זבולון אורלב: אני מאמין שגם הנשיא בוש מבין שהעונש הוא בלתי פרופורציונאלי.

זבולון אורלב: אסיים בכך שאני מעריך שעם קבלת דו"ח מבקר המדינה - אמנם הייתה הסכמה שלא כולו יוכל להתנהל בפורום הפתוח.

זבולון אורלב: יושב כאן ראש האגף שעוסק בעניינים שאנחנו לא תמיד מפרסמים, חובב שפירא, אבל בוודאי לוועדה יש את אותם כלים ובפני הוועדה יהיו גלויים כל המאמצים שנעשו על ידו או לא נעשו על ידי הממשלה באשר לשחרורו.

זבולון אורלב: עצם הדיון בוודאי יש בו גם תרומה גדולה מאוד להעלות שוב מחדש לסדר היום את סוגיית שחרורו של פולארד.

זבולון אורלב: אני מאמין שלחץ ציבורי נוסף, ועוד לחץ ציבורי יועיל לקדם את שחרורו של יהונתן.

מיכאל איתן: תודה רבה, אני מאוד מודה לך.

אורי אריאל: תודה ליושב ראש, אני מזכיר, הוא היה גם יושב ראש השדולה למען פולארד ועוסק כבר שנים רבות במקומות שונים ללא ליאות.

אורי אריאל: תודה לפרופ' פולארד שנמצא איתנו ונשא את הדברים.

אורי אריאל: המציאות שקוראת מול עינינו היא בגדר שערורייה, אני לא רוצה מלים יותר חריפות, זאת מלה חריפה דייה.

אורי אריאל: אני רוצה להצטרף לקודמי בעניין שהוועדה לא תבקש, אלא תדרוש מראש הממשלה להעלות כסעיף ראשון עניינו של פולארד לקראת סיומו, ובאפשרות שיש לנשיא ארצות הברית לחון אנשים, אני חושב שכך זה צריך לצאת כלפי ראש הממשלה.

אורי אריאל: לצערי הרב, בממשלות השונות כנראה, להוציא את זו של נתניהו, גם את זה צריך להזכיר.

אורי אריאל: היה ראש ממשלה אחד שכן עשה מעשה, אם כולם לא היו עושים, היית אומר לעצמך אולי יש משהו שאנחנו לא מבינים, סודי, אתה לא יכול לדעת, אתה לא שותף סוד, מעטה "ה"שו שו" במדינת ישראל הרי הוא כזה שאתה יכול תחתם לקבור כל דבר.

אורי אריאל: אבל הרי בא ראש ממשלה אחד וסיכם עם נשיא ארצות הברית על החזרתו, מדוע אחרים מתרשלים בתפקידם, כולל ראש ממשלה אחד ששכח לקחת את העצומה.

אורי אריאל: לא אתאר עכשיו את כל המחדלים שהיו בעניין הזה, כן, אתה החתמת, הוא דרש לחתום ומשחתם הוא "שכח" לקחת, כמובן לא שלח.

אורי אריאל: זאת התנהגות מבזה, בלתי אחראית ושערורייתית.

מיכאל איתן: אני מציע שלגבי העובדות והדברים האלה נחכה לדו"ח מבקר המדינה, הוא בודק את הדברים.

אורי אריאל: הרי אתה יודע את יחסי למבקר המדינה, הוא יודע, אני מכבד מאוד.

אורי אריאל: יש דברים שאני יודע, אני לא צריך דו"ח המבקר, אני הייתי בסרט.

אורי אריאל: אישית הייתי, הלכתי אליו יותר מפעם אחת, אני לא מזכיר שמות, ואני לא רוצה להאריך.

אורי אריאל: אני מבקש לסיים אדוני, אני לא רוצה להתווכח עם אף אחד פה.

אורי אריאל: יש דברים שאני יודע, מה שאני יודע אני לא צריך לחכות לדו"חות.

אורי אריאל: המצב הנוכחי הוא שערורייתי, חמור ביותר, ומעבר לעניין האישי שהוא לכשעצמו מספיק, לא צריך יותר, הוא מסמל הפקרה מסוימת של חיילים ולוחמים שהיו בחזית.

אורי אריאל: לצערי, זה לא המקרה היחיד.

אורי אריאל: אני חושב שהוועדה צריכה ממש להתגייס גם במציאות הפוליטית הנוכחית שהולכים לבחירות וכולם עסוקים, ולדרוש.

אורי אריאל: אני רוצה להשתמש עוד פעם במלה הזאת מראש הממשלה, להעלות את זה כסעיף ראשון, כי להעלות את זה בסעיף 12 יוצא ידי חובה, אני דיברתי איתו.

אורי אריאל: נכון, הוא דיבר איתי, תמיד מזכירים את זה איכשהו כך שיוכלו להגיד את זה.

אורי אריאל: זה לא מספיק, זה לא עושה את העניין, ואם אנחנו לא מספיק דואגים למה נשיא ארצות הברית הוא הכתובת שלנו לעניין?

מיכאל איתן: תודה לחבר הכנסת אורי אריאל, אמנם אתה חלקת לי שבחים, אבל אני חייב לציין שאני מילאתי את תפקידי כיושב ראש השדולה, אבל אתה היית חבר בשדולה שמחייב פחות, ולפחות בתקופה שבה אתה היית חבר ואני הייתי יושב ראש, עשית לא פחות, אולי יותר ממני.

מיכאל איתן: הייתי אצלו אמנם ארבעה פעמים, אני לא רוצה להפחית יותר מדי מערכי, במיוחד עכשיו שיש פריימריס...

מיכאל איתן: אבל מה שרציתי לציין, שמה שעשיתי זה באמת כיושב ראש, ואתה בלי להיות יושב ראש, עשית, הלכת ופעלת, ומה שאמרת עכשיו זה באמת מדם ליבך.

מיכאל איתן: אני כן חושב שצריכים לחכות למסקנות של מבקר המדינה, כי אף אחד מאיתנו לא ראה את כל הזוויות שהוא עכשיו יוכל לראות.

מיכאל איתן: אבל אני כן בטוח, והרגשתי שמה שאתה אומר זה אחרי שעות וימים ארוכים של ישיבות וניסיונות ללחוץ, להיפגש עם פקידי ממשלה ועם ראש הממשלה.

מיכאל איתן: לצערנו, יש איזו רמה של תסכול, עשינו, עשינו, עשינו, ובעצם הוא עוד יושב בבית הסוהר.

אריה אלדד: תודה רבה אדוני היושב ראש, אדוני המבקר, מר פולארד, אבא של יהונתן הודה לחברי הכנסת בדבריו על כך שעשינו, עשינו הרבה יותר מאשר הרבה יהודים בארצות הברית, אבל זה נראה לי טבעי לגמרי.

אריה אלדד: אני לא יודע מהי מידת המחויבות והסולידאריות היהודית בעולם כלפי גיבור לאומי כמו יהונתן פולארד, אבל הוא עבד בשבילנו.

אריה אלדד: אנחנו חייבים לו בכל יום ויום, ולכן מה שעשינו, לא מגיע לאף אחד תודה על מה שעשינו, מה גם שבמבחן התוצאה נכשלנו.

אריה אלדד: במבחן התוצאה נכשלנו משום שיהונתן פולארד עדיין יושב בכלא.

אריה אלדד: אני ביקרתי את יהונתן פולארד, אני חושב שהייתי איתך חבר הכנסת מיקי, ומאותו רגע אישית מחויב ברמה האישית, הפשוטה, מעבר לרמה המדינית, הלאומית, לעשות כל מה שאפשר.

אריה אלדד: שמחתי מאוד, לכן כאשר הוועדה לביקורת המדינה ביקשה ממבקר המדינה לכתוב דו"ח שהחלקים הגלויים שלו יוכלו להתפרסם, להאיר את עינינו ואת עיני הציבור, כדי לדעת האם באמת מדינת ישראל עשתה הכול, כל מה שיכלה כדי לשחרר את יהונתן פולארד.

אריה אלדד: מעבר למה שהחברים הציעו, אני מצטרף למה שחבר הכנסת אורי אריאל אמר, אבל להבנתי דרישה מראש הממשלה איננה מספקת.

אריה אלדד: החתמנו בכנסת הקודמת למעלה מ-110 חברי כנסת על מכתב לנשיא ארצות הברית, רק שראש הממשלה לא לקח את המכתב איתו.

אריה אלדד: אנחנו יכולים עוד בכנסת הנוכחית לשוב ולהחתים על מכתב דומה את חברי הכנסת הנוכחים, ולשלוח אותו לנשיא ארצות הברית.

אריה אלדד: אנחנו לא צריכים לסמוך על רצונו הטוב של ראש הממשלה שייקח או לא ייקח את המכתב איתו.

אריה אלדד: יש דואר, והדואר עובד, ואני בטוח שהנשיא בוש יידע לכבד פנייה של למעלה מ-100 חברי כנסת כשנחתים אותם.

אריה אלדד: אינני יודע מה בעיניו חשוב יותר, מעמדו של ראש ממשלת מעבר שנמצא בחקירה פלילית, או למעלה מ-100 חברי כנסת שיפנו אליו כמייצגים את מדינת ישראל, של עם ישראל ויפנו אליו ישירות את הבקשה.

אריה אלדד: אני מציע שננצל את הימים האחרונים של מושב הכנסת כדי לחתום על מכתב כזה, ולשלוח אותו לנשיא ארצות הברית.

מרינה סולודקין: אני הגעתי לכנסת ה-14, בחדר של סיעת ישראל בעלייה היתה תמונה של יהונתן פולארד ובמשך שש שנים על קירות החדר ראינו את התמונה של עולה בדרך.

מרינה סולודקין: אני חושבת שחבר הכנסת רחבעם זאבי, זכרונו לברכה, גאנדי, עשה נכון שפעל למען הענקת אזרחות ליהונתן פולארד.

מרינה סולודקין: זאת טעות טרגדית של המערכת המשפטית של ארצות הברית, וחבל מאוד שאלה שאומרים שהם בעד זכויות האדם לא לקחו את הפרשה הזאת ואת התיק הזה כדי להגן.

מרינה סולודקין: אני בעד דברים שאומרים חבריי שאנחנו חייבים לחתום היום, מחר, מחרתיים, את כל החתימות של חברי כנסת.

מיכאל איתן: חברת הכנסת מרינה, אני החתמתי את ה-110 ואת ה-112 חברי הכנסת.

מיכאל איתן: זה לא יום ולא יומיים ולא חודש, זו עבודה קשה מאוד, הציבור יכול לחשוב שכאילו יום יומיים, זאת עבודה עצומה שלוקחת הרבה זמן, כולל פגישות ושיחות עם חברי כנסת שצריכים לשכנע.

מיכאל איתן: אני לא בטוח שנוכל לעשות זאת.

מרינה סולודקין: במקביל אני חושבת שכל האזרחים המבוגרים של מדינת ישראל, וגם תלמידי תיכון וסטודנטים יוכלו לפנות בחתימות לנשיא ארצות הברית ולבקש ולהתחנן לשחרר את יהונתן פולארד.

מרינה סולודקין: תודה.

מיכאל איתן: נעבור לחלק השני שהוא לא פחות חשוב והוא הדיווח של מבקר המדינה.

מיכאל איתן: חברי הכנסת יוכלו להציג שאלות והמבקר יענה.

מיכאל איתן: בבקשה.

מיכה לינדנשטראוס: אדוני היושב ראש, אדוני יושב ראש הוועדה הקודם, חבר הכנסת אורלב, חברי הכנסת, פרופ' מוריס פולארד.

מיכה לינדנשטראוס: אנחנו נמצאים כרגע בדיון שאני חושב שאין חשוב ממנו מבחינת הדיווח גם על התקדמות הבדיקות שלנו בפרשת פולארד.

מיכה לינדנשטראוס: אני רוצה להזכיר לכם את הנוסח הסופי של ההחלטה שקיבלה הכנסת בעניין הזה, שעליה אנחנו פועלים וחשוב שתדעו.

מיכה לינדנשטראוס: הבדיקה נמצאת כרגע בעיצומה, אתן לכם מייד כמה פרטים אינפורמטיביים לגבי הנושא הזה, כאשר נקודת המוצא שלנו היתה, גם נוכח פניית ועדת הכנסת לביקורת המדינה, וגם נוכח ההחלטה הפנימית שקיבלנו, שאנחנו סבורים שיש מחויבות באופן מלא וללא סייג כלפי אדם שהוכר כאזרח ישראלי וסוכן שפעל בשליחות מדינת ישראל, ורואים חשיבות עליונה בשחרורו.

מיכה לינדנשטראוס: כאשר פנו אלינו חברי ועדת הכנסת לביקורת המדינה בראשות חבר הכנסת אורלב בזמנו, ועכשיו בראשות חבר הכנסת היו"ר מיכאל איתן, ראינו את הפנייה הזאת כפנייה שצריך לראות אותה בעצם בראש המשימות המוטלות כרגע על משרד מבקר המדינה.

מיכה לינדנשטראוס: לשמחתי, אנחנו נמצאים בשלב כמעט סופי של הגשת הדו"ח, של הכנסת הדו"ח.

מיכה לינדנשטראוס: אנחנו כבר לקראת סיום, אבל בכל זאת הייתי רוצה רק להזכיר לכם מה אתם החלטתם כאן כדי שנהיה דבקים במה שהוטל על מבקר המדינה.

מיכה לינדנשטראוס: החלטת הכנסת היתה כי הוועדה מחליטה לבקש ממבקר המדינה על פי סמכותה בסעיף 21 בחוק מבקר המדינה, להכין חוות דעת באשר לפעולות של ממשלת ישראל בשנים האחרונות באשר לטיפול ולמאמצים להביא לשחרורו של יהונתן פולארד כאזרח המדינה הנמק בכלא האמריקאי למעלה מ-22 שנים, כמי שהוכר על ידי הממשלה כסוכן ישראלי.

מיכה לינדנשטראוס: כמקובל בעניינים הקשורים לביטחון המדינה וליחסי החוץ שלה, תיבחן חוות הדעת שתוגש על ידי מבקר המדינה לוועדה על ידי ועדת המשנה לביטחון, אשר תחליט באשר לפרסום חוות הדעת כולה או חלקיה ומועד פרסומה, בשים לב לאמור בחוק לפי סעיף 17 לחוק מבקר המדינה, זוהי בעצם ההחלטה שאנחנו פעלנו ופועלים על פיה.

מיכה לינדנשטראוס: כאן אני רוצה לומר כמה פרטים אינפורמטיביים.

מיכה לינדנשטראוס: אנחנו ראינו עד היום כ-25 שרים, חברי כנסת וראשי ממשלה, כל ראשי הממשלה שכיהנו בשנים האחרונות היו בפנינו לשיחות, בדיקות ארוכות מאוד, לאחר מכן פגשנו גם את חברי הכנסת.

מיכה לינדנשטראוס: אני לא אפרט את כל חברי הכנסת כי הרשימה ארוכה, קיבלנו מהם דו"ח מפורט מדויק ומסודר לגבי הפעילות שהייתה על ידי ממשלת ישראל לגבי שחרורו של יהונתן פולארד.

מיכה לינדנשטראוס: קיבלנו גם מכתב מפורט מראש הממשלה בעצמו שהוא בעצם הגיש אותו עם תשובה לשאלות שאנחנו הפנינו אליו, גם החומר הזה המפורט של ראש הממשלה קיים בפנינו.

מיכה לינדנשטראוס: חוץ מהעדים, קיבלנו קרוב ל-500 מסמכים, אני יכול לומר לכם קרטונים, אם אני מדגים זאת בדרך כלשהי, מלאים בחומרים שאנחנו עוסקים בהם.

מיכה לינדנשטראוס: מיניתי את הצוות הבכיר ביותר במשרד המבקר כדי לטפל בסוגיה הזאת בצד הביטחוני ובצד המינהלי שלה.

מיכה לינדנשטראוס: אנחנו לא התעסקנו עם מעצרו של פולארד ועם כל מה שקרה בשנים הראשונות, עסקנו יותר בשנים האחרונות מה נעשה, האם נעשה, והאם נעשה די בשנים האחרונות להביא לשחרורו של יהונתן פולארד.

מיכה לינדנשטראוס: זה בעצם המנדט שאתם הטלתם עלינו.

מיכאל איתן: אבל אני מניח שמטבע הדברים שאתם שואלים, למשל ראש ממשלה שהיה מחובר לעניין, אז השיחה לא נקטעת פתאום באמצע.

מיכה לינדנשטראוס: לא נקטעת באמצע, אנחנו כמובן גם הולכים לעבר, אבל המשימה שלנו שאנחנו דבקים בה היא בעיקר מה נעשה במשך השנים האחרונות, הארכנו קצת את התקופה.

מיכה לינדנשטראוס: הכנסת ביקשה איקס שנים, הם דיברו איתנו אז על חמש שנים, אנחנו החלטנו ללכת יותר רחוק מחמש שנים ולבדוק עוד מספר פעולות שנעשו, האם נעשו דיין על ידי ממשלות ישראל השונות בהרכבים שונים.

מיכה לינדנשטראוס: רבותיי, אתם גם תסלחו לי, ואתם תדעו שזוהי הפרוצדורה הרגילה, בזמן שאנחנו נמצאים בשלבים כל כך סיומיים של הדו"ח לא אוכל לתת לכם פרטים יותר מפורטים לגבי ממצאיו של הדו"ח.

מיכה לינדנשטראוס: אבל כן אני חושב שאני יכול לומר לכם שניים שלושה משפטים שבעיניי הם גם חשובים מאוד בתחום הזה של הביקורת.

מיכה לינדנשטראוס: קודם כל לגבי הצוות שעסק בזה, אני פניתי וקיבלתי את הסיוע של ראש חטיבת הביטחון שלנו מנדי, שהוא אלוף.

מיכה לינדנשטראוס: קיבלתי את הסיוע מראש האגף המטפל בנושאים ביטחוניים מובהקים מיוחדים במשרד מבקר המדינה,חובב שפירא הנמצא פה לימיני.

מיכה לינדנשטראוס: וכמובן אני בעצמי לקחתי את הנושא לעבודה שלי גם בתחום הזה, ואנחנו עשינו בעניין הזה לפי דעתי עבודה כפי שאמרתי קודם משמעותית ורצינית ובעיקר מעמיקה.

מיכה לינדנשטראוס: לנושא עצמו, יש חלוקה פנימית בנושאים שונים שאנחנו בדקנו אותם, לא בדקנו האם הממשלות פעלו בעניין הזה או שלא שפעלו, אלא האם פעלו מספיק.

מיכה לינדנשטראוס: האם הגישה לעניין הייתה כזאת שממצים את כל האפשרויות שקיימות ועל כך יינתן מענה בדו"ח הביקורת.

מיכה לינדנשטראוס: מה שאני כן רוצה לומר, ראינו איזשהו צד, שאותו אני כן יכול לפרט שהוא חשוב לצרכי הדיון לפניכם, ונדמה לי שפרופסור מוריס פולארד גם אמר את הדברים כאן כרגע.

מיכה לינדנשטראוס: אני מתייחס גם לצד המשפטי שהיה בנושא הזה.

מיכה לינדנשטראוס: הייתה לנו הרגשה שאנחנו צריכים להעמיק גם בתחום המשפטי ובתחום של הייצוג של פולארד בערכאות המשפט האמריקאיות, בנושא הזה פנינו לפרופסור קנת מן מהאוניברסיטה שהוא גם בקיא מאוד במשפט האמריקאי, איש המשפט הפלילי, מומחה בנושא המשפט הפלילי, וביקשנו מפרופסור קנת מן להכין לנו גם חוות דעת מקצועית על כל המהלכים שהיו קשורים עם משפטו של פולארד, גם אם זה חורג מבחינת הזמן לגבי השנים האחרונות.

מיכה לינדנשטראוס: נדמה לי שהחלק הזה צריך גם הוא לקבל ביטוי בדו"ח המבקר, ולכן אנחנו מצפים גם לקבל את החומר מפרופסור קנת מן בנושא הזה, שהביע את הסכמתו מייד ובהתלהבות לעסוק בתחום הזה של הבדיקה, גם הבדיקה המשפטית.

מיכה לינדנשטראוס: אני רוצה לומר עוד דבר בנושא הזה, זה ברור לחלוטין וחבר הכנסת אורלב ביקש את זה בזמנו, ואני מבין שחבר הכנסת איתן באותה דעה שאנחנו נצטרך להחליט על חלקים חסויים בדו"ח הזה משום שיש להם משמעות ביטחונית, ולא היינו רוצים שאנחנו חלילה וחס לא נפגע בביטחון בתחום הזה שאני מדבר עליו.

מיכה לינדנשטראוס: הבדיקה הזאת נערכת במשרדנו, מחר אנחנו עתידים לפגוש את פרופ' מוריס פולארד, הזמנו אותו כדי שנקבל ממנו פרטים מעבר לפרטים החשובים שנאמרו כאן בישיבה.

מיכה לינדנשטראוס: לאחר מכן נשלח את חוות הדעת לכמה מן המבוקרים כדי לקבל את התגובות שלהם לחוות דעת לפני פרסומה, מה שמקובל אצלנו מאוד בדו"חות מבקר המדינה הרגילים.

מיכאל איתן: זה יהיה תקדים?

מיכאל איתן: פעם ראשונה?

מיכה לינדנשטראוס: זה תקדים, במקרה הזה זה תקדים שאנחנו מבקשים תשובה מצד גורמים מבוקרים לגבי מה נעשה ואיך נעשה, כדי שנוכל להוציא דו"ח שיביע גם את דעתם של כל מי שהיה מעורב בפרשה הזאת בצורה הוגנת, צודקת וישרה.

מיכה לינדנשטראוס: אני רוצה לסיים, סלחו לי רבותיי שלא אוכל לתת פירוט מלא על הממצאים.

מיכה לינדנשטראוס: אנחנו נמצאים בשלב סופי.

מיכאל איתן: אבל את הסקופ כבר נתת לנו.

מיכה לינדנשטראוס: אני בסקופים לא כל כך עוסק.

מיכאל איתן: מי שיכול לקלוט בין השורות - - -

מיכה לינדנשטראוס: בשלב זה עדיין אין לנו גיבוש של דעה, אין לנו גיבוש של עמדה, אנחנו נמצאים בשלבים של גיבוש, אתם תקבלו תמונה שלמה ככל הניתן ותוכלו על פי התמונה הזאת לראות את הדברים בצורה מציאותית, וכפי שפירטתי אנחנו בדקנו את הנושאים שהכנסת הטילה עלינו בצורה כפי שהטילה.

מיכה לינדנשטראוס: אני רוצה להודות לפרופ' מוריס פולארד על כך שהביע את הסכמתו מחר להיפגש איתנו בנושאים האלה, ואנחנו מקווים שהוא גם ירגיש טוב.

מיכה לינדנשטראוס: האיש איננו אדם צעיר, דיברנו גם עם האיש שהגיע יחד איתו, הוא עורך דין ואיתו כבר נפגשנו בנושאים האלה.

מיכה לינדנשטראוס: וכפי שאמרתי לכם רבותיי, אנחנו נמצאים בשלבים האחרונים של הכנת הדו"ח.

מיכה לינדנשטראוס: תודה רבה.

מיכאל איתן: תודה רבה.

מיכאל איתן: שאלות, בבקשה, חבר הכנסת אוריאל.

אורי אריאל: תודה למבקר על דבריו, אני יכול להעיד עדות אישית על היחס, לא האישי שזה ברור, אלא על מידת הרצינות והזמן שניתנה לפגישה איתי, אני מתאר לעצמי שגם עם האחרים היה כך.

אורי אריאל: הייתה פגישה ארוכה וממצה עד שאמרתי את כל דבריי.

אורי אריאל: אני רוצה בעיקר לבקש מהמבקר, דיברנו על האפשרות שהעניין יעלה בביקורו של ראש הממשלה אצל נשיא ארצות הברית.

אורי אריאל: לערכתי, לעניות דעתי, הדו"ח שלכם יכול להיות זרז ומשפיע בעניין.

אורי אריאל: זאת אומרת, יש עניין של בדיקה והפקת הלקחים וכל מה שכרוך בזה, זה עומד בפני עצמו, וכשלעצמו מספיק.

אורי אריאל: אבל פה יכול להיות שיכולה להיות לך ולצוות תרומה ייחודית בזירוז האפשרות לתקן את העוולות שנעשו, ולכן אני רוצה לבקש מכם וממך אישית לעשות כל מאמץ כמו שאולי אתם עושים.

אורי אריאל: אני מתפרץ לדלת פתוחה לזרז את הדו"ח ממש לימים הקרובים, לשבועות הקרובים, כדי שיוכל לעשות את ההשפעה שלו בעניין הכול כך חשוב הזה.

אורי אריאל: תודה.

מיכאל איתן: ישנם עוד חברי כנסת שרוצים לשאול?

מיכה לינדנשטראוס: אני מודה לך על הרעיון הזה, ואני מבטיח לך שהדברים האלה נרשמו לא רק כאן אלא גם במפגשנו הארוך במשרדי, ואנחנו נעשה כל מאמץ לסיים אותו.

מיכה לינדנשטראוס: יש ביטוי מוצלח מאוד שאמר אותו אחד מנשיאי בית המשפט העליון בשנים הראשונות לאחר קום המדינה, אם אינני טועה היה הנשיא אגרנט.

מיכה לינדנשטראוס: הוא אמר: "מוטב שהצדק ישתהה במידת מה מאשר האי צדק יוחש".

מיכה לינדנשטראוס: היו"ר מיכאל איתן: אני רוצה לסיים בקצרה, להודות למבקר המדינה ולאנשי הצוות שלו חובב שפירא ואחרים.

מיכה לינדנשטראוס: אני רוצה להסב את תשומת ליבם של חברי הכנסת, של הצופים ושל אנשי התקשורת לדוגמה או לחשיבות העצומה של תפקיד ביקורת המדינה.

מיכה לינדנשטראוס: הנה אתם רואים דוגמה שהכנסת שנים רבות עוסקת בנושא מסוים, אבל היא לא יכולה לקבל תמונה ממצה, וברגע מסוים המוסד הזה של מבקר המדינה כשהוא נכנס לשלבים של חקירה ובדיקה מכוח בקשת הכנסת, יכול להכין דו"ח מקיף, אובייקטיבי, לא פוליטי מקצועי מאוד וממצה, ודו"ח כזה מסייע גם לכנסת, יסייע גם לממשלה לבחון אם יש תיקון ליקויים, והכי חשוב יסייע למדינת ישראל ויחזק אותה.

מיכה לינדנשטראוס: יישר כוח אדוני המבקר, תודה רבה.

מיכאל איתן: אני רוצה להציג את עורך דין דוד קירשנבאום, הגיע מארצות הברית לפי מבטא, אבל הוא אזרח ישראלי.

מיכאל איתן: היה פעיל מהימים הראשונים של מעצר פולארד בגופים השונים לשחרורו.

דוד קירשנבאום: אני רוצה להוסיף מספר נקודות.

דוד קירשנבאום: בשנים הראשונות כשהגעתי היה שקט, פחדו להושיט יד ליהונתן, זו לא הייתה שעתם היפה של יהודי ארצות הברית, וזה מאוד מביש.

דוד קירשנבאום: וכפי שנאמר, הוא לא הצליח למצוא עורך דין ברמה שהיה מוכן לעזור לו, זה מדבר בעד עצמו.

דוד קירשנבאום: לאחר מספר שנים בכלא, שמונה שנים, יהדות ארצות הברית כן התגייסה – אני חושב שזה דומה למה שקרה בכנסת, ש-112 חברי כנסת חתמו על עצומה.

דוד קירשנבאום: כך גם קרה בארצות הברית, עד שנת 1993 קהילת ארצות הברית התגייסה ללא תקדים עבור יהונתן, אבל במשך עשר שנים הם איבדו את העוצמה שלהם.

דוד קירשנבאום: אני רוצה לקרוא משפט אחד שמתייחס לדרך שבה אנחנו מגישים את הנושא של פולארד לממשל בארצות הברית.

דוד קירשנבאום: אני רוצה לקרוא משפט של מישהו שאינו יהודי, אינו חבר כנסת ולא ראש ממשלה, אלא קוראים לו בנימין הוקס שהיה המנכ"ל של ארגון האזרחים הכושים בארצות הברית.

דוד קירשנבאום: הוא ראה הרבה עיוותים בחיים שלו, הוא כותב במכתב לקלינטון בשנת 1994: "כעורך דין, ככומר, כשופט לשעבר, כמנכ"ל של N.W.A.C.T.

דוד קירשנבאום: ", ארגון למען הזכויות של הכושים, "לא נתקלתי בחיים שלי במקרה של התנהגות של ממשל כה שרירותי ובלתי מוצדק".

דוד קירשנבאום: כאשר מישהו ראה עיוותים בחיים שלו נגד שחורים יכול לומר משפט כזה, זה אומר משהו.

דוד קירשנבאום: אז כאשר אנחנו מגיעים לממשל בארצות הברית ומבקשים את שחרורו של יהונתן, לא לבוא כמתחננים.

מיכאל איתן: אלא תובעים.

מיכאל איתן: תודה רבה לכולם.

מיכאל איתן: אני מקווה שנזכה גם לקיים ישיבה לא רק עם האבא של יהונתן, אלא עם האבא ועם הבן כאן בכנסת.

אורי אריאל: יישר כוח.